ក្រសួង​មហាផ្ទៃ៖ ជន​បរទេស​មិន​មាន​ឈ្មោះ​ក្នុង​ប្រព័ន្ធ​ឌីជីថល​ថ្មី ​មិន​អាច​បន្ត​ទិដ្ឋាការ​ស្នាក់​នៅ​ឡើយ​ចាប់​ពី​ខែ​កក្កដា​ 
​កាល​ពី​ថ្ងៃ​ច័ន្ទ ​ម្សិលមិញ អគ្គ​នាយកដ្ឋាន​អន្តោប្រវេសន៍​ព្រមាន​ថា​ ជន​បរទេស​ណា​ដែល​មិន​មាន​ឈ្មោះ​ក្នុង​ប្រព័ន្ធ​នេះ​នឹង​មិន​ទទួល​ការ​បន្ត​ទិដ្ឋាការ​ស្នាក់​នៅ​ក្នុង​ប្រទេស​កម្ពុជា​នោះ​ទេ។
ភ្នំពេញ — អគ្គនាយកដ្ឋានអន្តោប្រវេសន៍នៃក្រសួងមហាផ្ទៃលើកឡើងថា ជនបរទេសណាដែលមិនបានចុះឈ្មោះក្នុងប្រព័ន្ធឌីជីថលថ្មីហៅថា «ប្រព័ន្ធគ្រប់គ្រងវត្តមានជនបរទេសក្នុងព្រះរាជាណាចក្រកម្ពុជា» ឬហៅកាត់ថា (FPCS) ពួកគេនឹងមិនទទួលបានការផ្តល់ទិដ្ឋាការបន្តស្នាក់នៅកម្ពុជានោះទេ។ នេះបើតាមការបញ្ជាក់ក្នុងលិខិតមួយច្បាប់ចុះថ្ងៃទី២៧ ខែមេសា ដោយអគ្គនាយកនៃអគ្គនាយកដ្ឋានអន្តោប្រវេសន៍លោក គៀត ច័ន្ទថារិទ្ធ។ ក្នុងលិខិតនោះ អគ្គនាយកដ្ឋានអន្តោប្រវេសន៍បញ្ជាក់ថាអគ្គនាយកដ្ឋាន នឹងអនុវត្តវិធានការមិនផ្តល់ទិដ្ឋាការបន្តរយៈពេលស្នាក់នៅ «ចំពោះជនបរទេសដែលមិនមានឈ្មោះក្នុងប្រព័ន្ ធចាប់ពីថ្ងៃទី១ ខែកក្កដា ឆ្នាំ២០២០»។ ប្រព័ន្ធឌីជីថលថ្មី ដែលត្រូវបានផ្សព្វផ្សាយតាំងពីដើមខែមករា តម្រូវឲ្យម្ចាស់ជួលកន្លែងស្នាក់នៅឲ្យជនបរទេសចុះឈ្មោះជនបរទេសទាំងនោះតាមប្រព័ន្ធទូរស័ព្ទ ដោយសមត្ថកិច្ចមិនបាច់ចុះប្រមូលឯកសារដោយផ្ទាល់ ដូចមុននោះទេ។ ក្នុងលិខិតនោះអគ្គនាយកដ្ឋានអន្តោប្រវេសន៍បានជំរុញឲ្យស្នងការនគរបាលរាជធានី ខេត្តទាំងអស់ ផ្សព្វផ្សាយគោលការណ៍ណែនាំជូនដល់ម្ចាស់ ឬអ្នកកាន់កាប់ទីលំនៅគ្រប់ប្រភេទ ឲ្យធ្វើសេចក្តីរាយការណ៍អំពីវត្តមានជនបរទេស ដែលបានមកស្នាក់នៅក្នុងលំនៅដ្ឋានរបស់ខ្លួន ទៅក្នុងប្រព័ន្ធគ្រប់គ្រងវត្តមានជនបរទេសក្នុងប្រទេសកម្ពុជា (FPCS) ដើម្បីទទួលបានការអនុញ្ញាតឲ្យបន្តរយៈពេលស្នាក់នៅ។ លោក កែវ វណ្ណថន អគ្គនាយករងនៃអគ្គនាយកដ្ឋានអន្តោប្រវេសន៍ បានថ្លែងប្រាប់ VOA នៅថ្ងៃអង្គារនេះថា គ្រប់ម្ចាស់ផ្ទះទាំងអស់ត្រូវចុះឈ្មោះជនបរទេស ហើយវាជាការទទួលខុសត្រូវរបស់ពួកគេ។ លោកបញ្ជាក់ថា នេះជាការអនុវត្តមាត្រា១៨នៃច្បាប់ស្តីអំពីអន្តោប្រវេសន៍ដែលតម្រូវឲ្យពួកគេរាយការណ៍ទៅអាជ្ញាធរ។ លោកមានប្រសាសន៍ថា៖ «យើងដាក់កាតព្វកិច្ចឲ្យពួកគាត់រាយការណ៍ បើគាត់មិនរាយការណ៍ជនបរទេសដែលមកស្នាក់នៅហ្នឹង យើងមិនបន្តទិដ្ឋាការឲ្យគាត់ស្នាក់នៅ។ ម្ចាស់ដែលជនបរទេសមកនៅកន្លែងគាត់ត្រូវទទួលខុសត្រូវ»។ លោកបន្ថែមថា អាជ្ញាធរកំពុងតែផ្សព្វផ្សាយប្រព័ន្ធថ្មីនេះទៅម្ចាស់កន្លែងស្នាក់នៅ។ លោកថ្លែងថា៖ «អត់មានភ្លេចភ្លាំងទេ ព្រោះយើងផ្សព្វផ្សាយទូទាំងប្រទេសហើយកន្លែងហ្នឹង។ ហើយក្រុមការងារបានផ្សព្វផ្សាយដល់ម្ចាស់លំនៅដ្ឋាន ម្ចាស់ក្រុមហ៊ុន ម្ចាស់សណ្ឋាគារ ម្ចាស់ផ្ទះសំណាក់ទាំងអស់។ យើងបានផ្សព្វផ្សាយថា ត្រូវអនុវត្តមាត្រា ១៨ នៃច្បាប់ហ្នឹង ដើម្បីឲ្យអគ្គនាយកដ្ឋានមានទិន្នន័យជនបរទេសគាត់ស្នាក់នៅកន្លែងណា ងាយស្រួលក្នុងការគ្រប់គ្រង»។ លោក កែវ វណ្ណថន មានប្រសាសន៍ថា លោកមិនទាន់មានទិន្នន័យថា តើជនបរទេសប៉ុន្មាននាក់ហើយ ដែលត្រូវបានចុះឈ្មោះក្នុងប្រព័ន្ធឌីជីថលនេះទេ។ មាត្រា ១៨ នៃច្បាប់អន្តោប្រវេសន៍ចែងថា ម្ចាស់ឬអ្នកកាន់កាប់លំនៅដ្ឋានគ្រប់ប្រភេទ ត្រូវជូនដំណឹងក្នុងរយៈពេល ២៤ ម៉ោង ដល់ស្ថាប័ននគរបាលមានសមត្ថកិច្ចពីវត្តមាននៃជនបរទេស ដែលបានមកស្នាក់នៅកម្ពុជា។ មាត្រា ៣១ នៃច្បាប់នេះចែងថា ត្រូវផ្ដន្ទាទោសពិន័យអន្តរការណ៍ជាប្រាក់ពី ១០.០០០ រៀល ដល់ ៣០.០០០ រៀល ចំពោះជនណាដែលបានប្រព្រឹត្តល្មើសនឹងមាត្រា ១៨ នៃច្បាប់នេះ។ ក្នុងករណីមិនរាងចាលជនល្មើសត្រូវផ្ដន្ទាទោសពិន័យអន្តរការណ៍ជាប្រាក់ពី ៣០.០០០ រៀលដល់ ៦០.០០០ រៀល។ ឧត្តមសេនីយ៍ឯក អ៊ុក ហៃសីឡា អគ្គនាយករងអន្តោប្រវេសន៍ដែលទទួលបន្ទុកលើប្រព័ន្ធថ្មីនេះ មានប្រសាសន៍ថា ពីដើមឡើយអាជ្ញាធរចុះប្រមូលឯកសារទាំងនោះរួចរក្សាទុក។ ប៉ុន្តែបច្ចុប្បន្ននេះពួកអាចបញ្ចូលទិន្នន័យរួមមានលិខិតឆ្លងដែន តាមទូរស័ព្ទដៃដែលភ្ជាប់ប្រព័ន្ធអ៊ិនធឺណិត។ លោកមានប្រសាសន៍ថា៖ «ប៉ាស្ព័រហ្នឹងCopy [ថតចម្លង] ក៏យើងធ្វើកើត។ ប៉ាស្ព័រហ្នឹងគេថតនៅក្នុងទូរស័ព្ទ ហើយយើងយកមកស្កែនចូលក្នុងទូរស័ព្ទមួយទៀតក៏បាន។ វាងាយស្រួលសម្រាប់យើងគ្រប់គ្រងវត្តមានជនបរទេស»។ លោកបញ្ជាក់ថា ជនបរទេសមិនអាចចុះឈ្មោះខ្លួនឯងនោះទេ លើកលែងតែជនបរទេសជាម្ចាស់ផ្ទះ ឬកន្លែងជួល។ ឆ្លើយតបនឹងសំណួរទាក់ទងនឹងការបារម្ភអំពីព័ត៌មានឯកជនភាពរបស់ជនបរទេស លោក អ៊ុក ហៃសីឡា មានប្រសាសន៍ថា មានតែអាជ្ញាធរទេដែលដឹងអំពីទិន្នន័យនេះ ដែលលោកសំដៅទៅលើមេប៉ុស្តិ៍រដ្ឋបាលនៃឃុំសង្កាត់នីមួយៗ។ លោកមានប្រសាសន៍ថា៖ «អត់មានអ្នកណាដឹងក្រៅពីសមត្ថកិច្ចដែលត្រូវដឹងទេ។ អ៊ីចឹងឧទាហរណ៍នៅក្នុងប៉ុស្តិ៍ហ្នឹងមួយប៉ុស្តិ៍រដ្ឋបាលហ្នឹង ម្ចាស់ផ្ទះសំណាក់ហ្នឹងបញ្ចូលឈ្មោះទៅអ៊ីចឹង ប៉ុស្តិ៍រដ្ឋបាលហ្នឹង គាត់ដឹង។ អ៊ីចឹងខាងប៉ុស្តិ៍រដ្ឋបាលហ្នឹងគាត់ដឹង មានតែមេប៉ុស្តិ៍ម្នាក់ទេ»។ បើតាមទំព័រហ្វេសប៊ុកផ្លូវការរបស់អគ្គនាយកដ្ឋានអន្តោប្រវេសន៍ កម្លាំងអន្តោប្រវេសន៍នៃអធិការដ្ឋាននគរបាលក្រុងតាខ្មៅ នាថ្ងៃទី២៧ ខែមេសា បានសហការជាមួយកម្លាំងប៉ុស្តិ៍នគរបាលរដ្ឋបាលសង្កាត់ព្រែកឫស្សី ចុះផ្សព្វផ្សាយអំពីរបៀបប្រើប្រាស់ និងភ្ជាប់ប្រព័ន្ធគ្រប់គ្រងវត្តមានជនបរទេសបានចំនួន ២ ទីតាំង។ ក្នុងនោះមានសិប្បកម្មផលិតក្រដាសកាតុង ដែលមានជនបរទេសចូលមកស្នាក់នៅចំនួន ៦ នាក់សញ្ជាតិចិន និងផ្ទះជួលឈ្មោះ ឈិត ស្រីនាង ក្នុងក្រុងតាខ្មៅ ដែលមានជនបរទេសចូលមកស្នាក់នៅ ១ នាក់ សញ្ជាតិកូរ៉េ។ លោក ម៉ៅ ច័ន្ទមធុរិទ្ធ ស្នងការនគរបាលខេត្តកំពតបានថ្លែងប្រាប់ VOA នៅថ្ងៃអង្គារនេះថា ក្រុមការងារខេត្តរបស់លោក នឹងព្យាយាមធ្វើការងារនេះឲ្យបានលឿន តែលោកថាប្រហែលជាត្រូវការពេលបន្ថែមទៀត។ លោកមានប្រសាសន៍ថា៖ «បាទយើងការងារ យើងអត់អាចធ្វើទាន់បានទេ ព្រោះយើងត្រូវពន្យល់ពួកគាត់ឲ្យគាត់យល់របៀបធ្វើរបៀបបញ្ចូល»។ លោកបញ្ជាក់ថា អ៊ិនធឺណិតជាបញ្ហាមួយក្នុងការបញ្ចូលទិន្នន័យទាំងនេះ។ លោកមានប្រសាសន៍ថា៖ «ហ្នឹងហើយជាបញ្ហាដែលយើងកំពុងតែដោះស្រាយជាមួយម្ចាស់ផ្ទះសំណាក់មួយចំនួនដែលអត់មានប្រព័ន្ធអ៊ិនធឺណិតទៅដល់។ យើងធ្វើម៉េចជំរុញគាត់ឲ្យគាត់ភ្ជាប់បណ្តាញប្រព័ន្ធអ៊ិនធឺណិតហ្នឹង»។ លោក អោម ទិត្យវិបុល អ្នកគ្រប់គ្រងទូទៅនៃសណ្ឋាគារអិលប៊ីអិនអាស៊ាន (LBN ASIAN) ក្នុងខេត្តកំពង់ចាម ដែលជាសណ្ឋាគារលំដាប់ផ្កាយ៣ បានថ្លែងប្រាប់ VOA នៅថ្ងៃអង្គារនេះថា រហូតមកដល់ពេលនេះ សណ្ឋាគាររបស់លោកមិនទាន់ដឹងអំពីប្រព័ន្ធថ្មីនេះនៅឡើយទេ។ លោកបន្តថា កន្លងទៅក្រុមការងាររបស់លោករក្សាទុកឯកសាររបស់ភ្ញៀវដែលចូលមកស្នាក់នៅ ហើយប៉ូលិសទេសចរណ៍មកយកជារៀងរាល់សប្តាហ៍។ លោក មាស នី អ្នកសិក្សាពីការវិវត្តសង្គមនិងជាអ្នកវិភាគនយោបាយមានប្រសាសន៍ថា នេះជាប្រព័ន្ធល្អមួយក្នុងការគ្រប់គ្រងជនបរទេស ដើម្បីដឹងថាពួកគេនៅកន្លែងណាប្រសិនបើជនបរទេសទាំងនោះប្រព្រឹត្តអំពើខុសច្បាប់នៅកម្ពុជា។ លោកមានប្រសាសន៍ថា៖ «ព្រោះអាហ្នឹងវាផ្តល់សុវត្ថិភាពទាំងសងខាង សុវត្ថិភាពជនអន្តោប្រវេសន៍ផងហើយនិងសុវត្ថិភាពរបស់ពលរដ្ឋយើងផង។ ឧបមាថា មានឧក្រិដ្ឋជនមួយហ្នឹងត្រូវគេតាមរក ។គេធ្វើដំណើរមកកន្លែងនេះ។គេស្នាក់នៅកន្លែងនោះ។ បើយើងត្រូវការរកឃាត់ខ្លួនគេអី យើងអាចមានលទ្ធភាពធ្វើបានភ្លាមៗ។ ហើយកាលណាយើងមានប្រព័ន្ធគ្រប់គ្រងមួយច្បាស់លាស់ ពួកជនឧក្រិដ្ឋអីហ្នឹង វាអត់សូវហ៊ានមកយកស្រុកយើងធ្វើជាឈ្នាន់បង្កើតរកស៊ីប្រព្រឹត្តបទឧក្រិដ្ឋអីផ្សេងៗ»។ លោកបន្តថា កន្លងទៅមានភាពមិនប្រក្រតីមួយចំនួនទាក់ទងនឹងជនបរទេសដែលស្នាក់នៅកម្ពុជាក្នុងនោះមានអំពើហិង្សាតាមដងផ្លូវពេស្យាចារ និងយកកម្ពុជាធ្វើជាកន្លែងលាងលុយជាដើម៕